प्रहरी राष्ट्रका महत्वपूर्ण व्यक्ति, आमनागरिक र सबै प्रकारका सम्पत्तिको सुरक्षामा दिनरात खटिन्छ। उसै पनि सुरक्षा व्यवस्था प्रहरीका लागि चुनौतीपूर्ण हुँदै जाँदा भौतिक पूर्वाधारलगायत स्रोत साधनको अभाव हुनु सुखद पक्ष होइन। यसखाले अभावले प्रहरीको मनोबल कमजोर गर्ने मात्रै होइन, दैनन्दिन काम पनि प्रभावकारी हुन सक्दैनन्। शौच, सरसफाइ, खानपान, आराम, खेलकुद, योग–व्यायामजस्ता आधारभूत आवश्यकता नहुँदा त्यसको सीधा प्रभाव काममा पर्छ। सामान्य अवस्थामा त यस्ता चुनौती छन् भने वर्षा, हावाहुरी, चर्को घामलगायत प्राकृतिक विपत्तिका बेला यस्ता कार्यालय झनै जोखिममा हुन्छन्। सुरक्षा व्यवस्थापनलाई चुस्त र प्रभावकारी बनाउन यसखाले संवेदनशीलतालाई बुझेर सरकारले शीघ्र प्रहरीका लागि व्यवस्थित भौतिक पूर्वाधारको व्यवस्था गर्नुपर्छ।
